google/wiki40b huggingface dataset:
Dvergmøll

Utseende

Knøttsmå til små møll (vingespenn 2,5 – 10 mm), forvingene er avrundede i spissen, ofte med et eller to lyse tverrbånd. Forvingenes grunnfarge er ofte bronseaktig brun, men kan være grå, rødlig eller andre farger. Hodet er forholdsvis stort og bredt, med en hårtufs i pannen. Sugesnabelen er kort og todelt, labialpalpene ganske korte og 2-3 leddete, maksillarpalpene lange, fem-leddete. Antennene er middels lange (rundt halvparten så lange som forvingene), trådformede. Det innerste antenneleddet er utvidet og danner et «øyelokk» over fasettøynene. Vingene har så, spredte torner på overflaten. Forvingene er nokså smale, avrundede i spissen. De har korte hårfrynser rundt spissen og lange, skrått utoverrettede hårfrynser langs de ytterste to tredjedelene av bakkanten. Bakvingene er redusert til smale staver, med middels lange hårfrynser langs fremkanten og svært lange hårfrynser langs bakkanten. Det er hårfrynsene som utgjør mesteparten av vingenes bæreflate, et trekk som man finner igjen hos svært små insekter i flere ulike ordener (veps, trips, vårfluer).
Artene kan ofte være vanskelige å bestemme, men det er veldig nyttig å vite hvilken planteart den utviklet seg fra, fordi mange arter er ganske spesifikke når det gjelder vertsplanter. Den beste måten å registrere disse sommerfuglene på er derfor å samle inn blader med miner, og klekke fram de voksne sommerfuglene. Dette er gjerne relativt enkelt for denne gruppen på grunn av den raske larveutviklingen.

Levevis

De fleste artene minerer i blader. Når hunnen legger egg, etterlater hun et lite skjul over egget. Dette sitter gjerne igjen på bladet etter at larven er klekket, og kan brukes til å kjenne igjen miner laget av dvergmøll. De ulike artene er spesialiserte på en eller noen få plantearter, men familien som helhet angriper en rekke forskjellige plantegrupper. Larveutviklingen går gjennom fire larvestadier med hudskifte mellom dem. Noen arter har svært rask utvikling, larveutviklingen kan ta bare noen få dager. Disse kan ha flere generasjoner per år. Den fullvoksne larven spinner seg inn i en avflatet kokong på bladet, og forvandler seg til en puppe. De gnager såkalte gangminer, dvs. larvene ganger ut snirklete ganger i bladenes indre. Det finnes også noen arter som minerer i frø eller under barken på levende trær. Noen arter lever på dyrkede planter, men fordi de er så små gjør de ikke økonomisk skade med mindre de forekommer i ekstremt høye tettheter. Relativt mange dvergmøll er regnet som truet, i den norske rødlisten fra 2006 er 20 av de 69 dvergmøllene som er funnet i Norge tatt med.
Verdens sju nye underverk

Verdens sju nye underverk er en foreslått revidering av Antipatros fra Sidon sin liste over Verdens syv underverker fra 140 f.Kr., som er den mest kjente av flere tilsvarende lister. Revideringen er organisert av det sveitsiske selskapet New Open World Corporation (NOWC) og ble offentliggjort i Lisboa, Portugal, på Estádio da Luz, Benfica's stadion, 7. juli, 2007, eller 07.07.07.

Avstemming

Utvelgelsen skjedde ved en avstemning via telefon eller Internett. Den første stemmen var  gratis for registrerte medlemmer og ytterligere stemmer kunne kjøpes av NOWC. I tillegg mottok NOWC sine inntekter fra donasjoner, utstyrssalg og salg av TV-rettigheter. Over 100 millioner stemmer ble mottatt før avstemningen ble avsluttet 6. juli 2007.

Historie

Ifølge nettstedet til NOWC lanserte den sveitsiske forretningsmannen Bernard Weber prosjektet i september 1999. Per 24. november 2005 var 186 monumenter vurdert. Kravene for å bli vurdert var relativt enkle; monumentene måtte være lagd av mennesker, være ferdiggjort før år 2000 og være i en akseptabel fysisk stand. 1. januar 2006 offentliggjorde NOWC at lista var redusert til 21 kandidater, senere redusert til 20 etter klager fra Egypt. 
NOWC er ikke forbundet med UNESCO, men en tidligere generaldirektør i UNESCO, Federico Mayor har arbeidet for prosjektet som privatperson. NOWC planlegger å fortsette med tilsvarende kåringer, og først ut er Naturens sju underverk.
Overskuddet fra prosjektet skal blant annet gå til å finansiere gjenoppbyggingen av deler av de enorme Buddhastatuene i Afghanistan, som Taliban-regimet ødela i mars 2001. Også andre mesterverk verden rundt skal sikres bevaring.

Kritikk

Enkelte i Egypt ser prosjektet som en konkurranse mot statusen til Giza-pyramidene, som er det eneste overlevende av de sju klassiske underverkene. «Dette er trolig en konspirasjon mot Egypt og landets sivilisasjon og monumenter», skrev kommentatoren Al-Sayed al-Naggar i en ledende statseid dagsavis. Den egyptiske kulturministeren Farouq Hosni sa at prosjektet var «absurd» og beskrev dets grunnlegger, Weber, som en mann som var mest opptatt av å drive egenreklame. Den egyptiske eksperten på verdensarven, Nagib Amin, har pekt på at i tillegg til det kommersielle aspektet, så har stemmene ingen vitenskapelig basis.
Etter klagene fra Egypt, er pyramidene gitt en spesiell status og fjernet fra kandidatene det var mulig å stemme over. På nettstedet heter det: «The New7Wonders Foundation designates the Pyramids of Giza — the only remaining of the 7 Ancient Wonders of the World — as an Honorary New7Wonders Candidate, and removed it from the voting.»
Elske fritt

Elske fritt er et musikkalbum utgitt med Hilde Heltberg i 2009.
Arjuna Dukketeater

Arjuna Dukketeater var et norsk dukketeaterensemble som spilte forestillinger på Hovedøya fra 1974 til 2013.
Kompaniet ble opprettet i 1972 av en gruppe som studerte folkeeventyr og mytologi. De fikk tilgang til Kommandantboligen på Hovedøya i 1974. Der bygget de sin store scene, og i sommerhalvåret fremførte alle de store undereventyrene samt noen mytologiske fortellinger. Som en del av vederlaget for bruken av Kommandantboligen hadde gruppen ansvaret for vedlikeholdet av bygningen.
Per 1986 var Marit Jerstad og Harald Dynge regissører for Arjunas oppsetning, som dette året bar tittelen Rapuntzel og bygget på Brødrene Grimms eventyr med samme tittel. Marit Jerstad, som var utdannet instruktør fra Statens Teaterskole, var også Arjuna Dukketeaters kontaktperson i 1986. I 1990 var Trygve Panhoff ensemblets kontaktperson.
Arjuna markerte sitt 40-årsjubileum med forestillingen Prinsessen som gikk til jordens hjerte.
Gruppen jobbet på frivillig basis i 41 år, og opparbeidet en kompetanse på iscenesettelse av eventyr, i tillegg til en særegen kompetanse og stil innenfor dukketeater. Da de la ned i 2013 hadde flere generasjoner publikummere besøkt dukketeateret på Hovedøya.

Arvtager

Gruppen Øyteateret bestemte seg for å videreføre arven fra Arjuna Dukketeater, og flere av kunstnerne som var aktive i Arjuna har sittet i Øyteaterets styre og fungert som rådgivere for det nye kompaniet. Marit Jerstads barnebarn Ellen Jerstad er regissør og en av de sentrale personene i Øyteatret.
Tove Alexandersson

Junior

Hun fikk sitt store gjennombrudd i 2009 da hun vant individuelt gull på mellomdistansen i Junior-VM i italienske San Martino. Dette er resultater hun fulgte opp i årene etter og hun endte på totalt fem gullmedaljer, to sølv og én bronse totalt etter sitt siste junior-VM i 2012. Allerede i 2011, mens hun fortsatt var junior, tok hun sin første seier i den prestisjetunge femdagerskonkurransen O-Ringen.

Senior

Tove Alexandersson regnes som verdens beste aktive kvinnelige orienteringsløper. Hun har tatt hele fjorten medaljer i VM, og fem medaljer fra EM. I VM-sammenheng hadde hun lenge stempelet som "evig toer" ettersom hun tok seks sølvmedaljer før hun gikk helt til topps med gull på både mellom- og langdistanse i VM på hjemmebane i Strömstad-Tanum i 2016. I EM derimot, løsnet det for Alexandersson da hun gikk til topps både på langdistansen og mellomdistansen i europamesterskapet i tsjekkiske Jesenik i 2016. 
I 2017 vant Tove Alexandersson den svenske femdagerskonkurransen O-Ringen sammenlagt for femte gang i hennes karriere. Hun vant første gang i 2011. Kun Ulla Lindkvist har flere sammenlagtseire med sine totalt åtte seire. 
I 2017 gjorde Alexandersson sitt hittil beste mesterskap. Hun forsvarte hun gullmedaljene sine på VM på både lang- og mellomdistansen. Langdistansen vant hun foran danske Maja Alm, mens hun på mellomdistanse tok gull med en margin på to minutter og ti sekunder ned til Marianne Andersen. På mesterskapets siste dag løp Alexandersson siste etappe på Sveriges lag som tok gull på stafetten. Emma Johansson løp første etappe og Helena Jansson vekslet over i tet til Alexandersson etter å ha gjennomført sin andre etappe. I EM i orientering 2018 i sveitsiske Ticino ble Alexandersson europamester i sprint. Hun tok sølv på mellomdistansen bak finske Marika Teini. Underveis på mellomdistansen tråkket hun over og måtte som følge av det stå over sprintstafetten. I VM i Latvia i 2018 tok Alexandersson sitt tredje strake VM-gull på langdistanse. Hun var også med på det svenske laget som ble verdensmestre i sprintstafett for andre gang på rad. På stafetten ble det sølv etter at Alexandersson måtte gi tapt for sveitsiske Judith Wyder mot slutten av den tredje og siste etappen.
Hun vant verdenscupen sammenlagt i 2014, 2015, 2016, 2017 og 2018. Dermed er hun ved siden av Simone Niggli den eneste til å vinne verdenscupen sammenlagt fem år på rad. Totalt har Alexandersson vunnet 26 verdenscupløp i sin karriere.
Alexandersson driver også med skiorientering der hun også er blant verdens beste. Det kan bekreftes blant annet med hennes seier på sprinten i VM i skiorientering i 2011.

Meritter

Se oversikter til høyre over medaljer fra hennes karriere.
Mae Sot

Mae Sot er en by i provinsen Tak i det nordlige Thailand. Befolkningen anslås (2005) til 44 700.
Den ligger få kilometer fra grensen til Myanmar, på hovedveien mellom Bangkok og Myanmars største by Yangon.
Kontantstrømanalyse

Indirekte kontantstrømanalyse (B + C)

Se direkte kontantstrømanalyse.
Lions Clubs International

Historie og bakgrunn

Det internasjonale hovedkvarteret ligger i Oak Brook, Illinois, USA. Foreningen ble stiftet i USA 7. juni 1917 av Melvin Jones og ble internasjonal 12. mars 1920 da den første klubben i Canada ble etablert. 
Melvin Jones' idé var å skape en sammenslutning av foreninger som hadde som felles mål å hjelpe mennesker som av ulike grunner hadde behov for støtte. Lions støtter og gjør arbeid blant annet for eldre, funksjonshemmede, barn, unge og i katastrofeområder. 
Lions mål er «å skape forståelse for verdens behov for humanitær hjelp, og yte frivillig innsats med lokalt engasjement og internasjonalt samarbeid». 
Lions Norge ble etablert i 1949. Den første Lionsklubben som ble etablert i Norge var Lions Club Oslo. I dag har den norske organisasjonen over 12.000 medlemmer fordelt på 475 klubber. Det er Lionsklubber i nesten alle kommuner i landet.  
Organisasjonens øverste valgte leder kalles guvernørrådsleder, og velges for ett år av gangen. Generalsekretær i Lions Norge er Hroar Thorsen. 
Klubbens internasjonale motto «We Serve» er på norsk blitt oversatt til «Til tjeneste» og vil bli kjent som "Gode venner som hjelper andre".

Om organisasjonen

Det finnes en mengde ulike samfunnsformer og kulturer i Lions, men organisasjonen har et felles verdigrunnlag og felles mål. Dette gjør Lions til en verdensomspennende organisasjon og ikke bare enkeltstående klubber og nasjoner. Medlemskap oppnås gjennom invitasjon og klubbene avholder månedlige møter. Man blir medlem av Lions ved å bli medlem av en klubb. Det er ingen frittstående medlemmer i organisasjonen. Klubbene er i stor grad autonome, men må arbeide i overensstemmelse med nasjonale og internasjonale lover. Lions er nøytral i forhold til politiske og religiøse spørsmål, og er åpen for begge kjønn. Lions er organisert i et hierarki med “klubb", “sone” (samling av 5 – 10 klubber), “distrikt” (over 35 klubber/1250 medlemmer), “multippeldistrikt” (samling av flere distrikter), konstitusjonelle områder (F.eks Europa) og et internasjonalt styre. Lions Norge er et multippeldistrikt: MD104, tilhørende “LCI” (Lions Clubs International).
Museo Nacional de Costa Rica

Museo Nacional de Costa Rica er Costa Ricas nasjonalmuseum. Det stiller ut gjenstander fra landets geologiske, arkeologiske, koloniale, religiøse og moderne historie. Det har en særlig stor samling av artefakter fra den førkolumbiske perioden, deriblant flere store steinkuler av ukjent opprinnelse.
Museet ble oppretta i 1887 i installasjonene til Universidad de Santo Tomás. Siden 1950 har det holdt til i Bellavsita-festninga ved Plaza de la Democracia i hovedstaden San José. Bygninga ble opprinnelig oppført som en militær festning i 1917, og ytterveggene har flere kulehull fra borgerkrigen i 1948.
Fylkesvei 2436

Fylkesvei 2436 går mellom Fagerlund og Synnseter Fjellstue i Torpa i Nordre Land kommune. Veien er 19,3 km lang.
Frem til 2019 hadde veien betegnelsen Fv196.
SIAI-Marchetti S.205

Historikk og konstruksjon

Sjefdesigneren for SIAI-Marchettis luftfartøykonstruksjonsgruppen, Alexander Brena, ønsket å utvikle et universalt lettvektet enmotors fly for ulike oppdrag innenfor det militært og det sivilt. Ferdigresultatet i 1965 var S.205 som lavvinget fireseters fly med kabin i en konstruksjon av metall, som enten kan ha fast eller opptrekkbar understell. Disse med fast understell er betegnet med «F» i sin typebetegnelse mens disse med opptrekkbar understell har bokstaven «R». En ny variant med sterkere motor og opptrekkbar understell, S.208, var senere utviklet, med kapasitet for en femte ekstra seter.
Det italienske flyvåpenet bestilte 45 fly for liaisonoppdrag, tauing av glidefly og treningsoppdrag. Den militære varianten dermed hadde typebetegnelsen S.208M ved å ha to dør for cockpiten og slepekrok.
65 S.205-22/R fly var sendt til USA for sammensetning av flyprodusenten Waco på Syracuse, New York. Disse var markedsført først som Waco Sirrus, deretter som Vela S220. I juni 2010 var det fremdeles 50 S.205 og 1 S.208 fly på det amerikanske registreringslisten over fly. Produksjonen fortsatt fram til 1975, men ble gjenstartet for tre år i 1977 til 1980 for varianten S.205-20R.
7. april

Navnedag

Oddveig, Oddvin
Micrargus subaequalis

Utseende

Micrargus subaequalis er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Diplocentria bidentata

Utseende

Diplocentria bidentata er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Hemnes Båt- og Fjordfestival

Aktiviteter

Programmet varier fra år til år, men faste innslag er marinashow, sjørøvertog, ulike vannaktiviteter, konkurranser, familiekonserter, torgboder og kveldskonserter. I tillegg arrangeres det ulike kulturelle og lokale innslag. Det er mulighet for å slå opp telt og plass for campingvogn/campingbil ved marinaen.

Frivillige

Ca. 200 frivillige stiller opp hvert år. Frivillige består av lag og foreninger, samt enkeltpersoner, som hjelper til med rigging av scene før og etter festivalen, vakthold, grilling og billettsalg. De siste årene har festivalen leid inn Sivilforsvaret, bestående av 15 personer, til konserten som arrangeres på lørdag.

Eierskap og økonomi

Arrangører fra starten av var Hemnes Båt og Sportfiskeforening, Hemnes Dykkeklubb, Hemnes IL A-laget og Hemnes IL håndball. Etter noen år trakk Hemnes IL seg ut som arrangør, så nå er festivalen et samarbeid mellom Hemnes Dykkeklubb og Hemnes Båt og Sportfiskeforening. Overskudd per år har variert fra 0 til 200 000 kr.

Artister og band

Kørvan (1996), Gluntan (1998), Dænsebandet (2003), Zoo (2004), Holmsve (2005), Return (2005 og 2015), Stage Dolls (2006 og 2015), Kikki og Rosorna (2006), Rikingan (2006), The Kids (2007), FREAK (2009), The BlackSheeps (2009), A1 (2010), Dance with a Stranger (2011), Unit Five (2011), Terje Tysland (2012), Banana Airlines (2013), Henning Kvitnes (2014), D.D.E. (2014), Jonas Fjeld (2015), Angelina Jordan (2015), Postgirobygget (2016), K.M. Myrland (2016)
Orange Is the New Black

Handling

Serien følger Piper Chapman (Taylor Schilling), en ung biseksuell kvinne som blir satt i fengsel for smugling av narkotikapenger for sin daværende kjæreste Alex Vause (Laura Prepon) 10 år tidligere. Chapman er i starten av serien lykkelig og i etableringsfasen av et liv som forloveden til Larry Bloom (Jason Biggs).
Chapman blir dømt til 15 måneders fengsel. Serien følger henne i kvinnefengselet der også hennes tidligere kjæreste Alex Vause blir plassert. I fengselet havner hun midt i en maktkamp mellom hvite, afroamerikanere og latinamerikanere. Serien følger samtidig hennes familie og venner utenfor fengselet og hvordan de forholder seg til at Piper er en kriminell som soner i fengsel.
Giacomo Matteotti

Bakgrunn

Giacomo Matteottis far var en kobbersmed fra Trentino som var blitt velstående.
Giacomo var utdannet som jurist. Under den første verdenskrigen argumenterte han for at Italia skulle være nøytralt, og for dette ble han internert på Sicilia.

Politiker

Etter en tid ble Matteotti gruppeleder i parlamentet for det italienske sosialistpartiet Partito Socialista Italiano. Han ble etter hvert en uredd politiker som talte fascistene midt imot.
Mord: Han forsvant plutselig den 10. juni 1924. Bare noen dager før hadde han tatt et voldsomt oppgjør med Mussolini i det italienske parlamentet. Etter talen skal han ha sagt til partifellene sine at de kunne begynne å forberede minnetalen over ham. Han ble funnet drept noen dager etter forsvinningen. 
Dette førte til å begynne med til en parlamentarisk krise, og Mussolini måtte ta avstand fra mordet. Men samtidig ble antifascistiske demonstrasjoner slått ned. Tre menn ble arrestert for mordet, men bare én ble dømt, og bare til en kortvarig fengselsstraff. Den 3. januar 1925 tok Mussolini «alt politisk, moralsk og historisk» ansvar for mordet i en tale i parlamentet. 
Trass i mordet på Matteotti ble Mussolini fremdeles støttet av den etablerte eliten i landet, blant andre av kong Victor Emmanuel III, som nektet å be regjeringssjef Mussolini om å gå av. I 1927 ble Italia en fascistisk ettpartistat.
Bryobates

Utseende

Små (mindre enn 5 millimeter), avlange bladbiller.

Levevis

Både larvene og de voksne (imago) er planteetere, ofte på busker og trær. Noen av artene kan opptre i store mengder og snauspise vertsplantene i enkelte år, de regnet som skadedyr i Afrika. De voksne billene flyr godt og kan forflytte seg over betydelige avstander.

Utbredelse

Slekten er utbredt på New Zealand.
Hnefatafl

Hnefatafl, kongens bord eller tablut var et av Nord-Europas store brettspill. Spillet var populært i Skandinavia i og før vikingtiden. Spillet handler om en vikingkonge som blir angrepet i borgen sin. Det ligner sjakk, da det er et strategi-spill og brikkene flytter seg på samme vis som tårnene. Den største forskjellen fra sjakk er at man tar brikkene ved å holde både rutene nord/sør for brikken eller vest/øst for brikken (flanket). Det skiller seg fra de fleste andre spill ved at det er asymmetrisk.

Spillets gang

Brettet er vanligvis 11x11 men kan også spilles på 9x9 eller 13x13.
Hvit starter i midten. Deres mål er å sikre Kongen i en borg (i et av hjørnene) og har 13 brikker (12 hirdmenn og en Konge). Svart  starter med 6 angripere langs alle de fire sidene (24). De skal stoppe kongen, dette gjøres ved å omringe kongen på rutene i nord/sør OG i øst/vest. Alle borger er fiendtlige, selv for kongen (om han ikke okkuperer en av dem).

Flytting av brikker (trekk)

Angriperne gjør alltid første trekk, og spillet fortsetter med trekk vekselsvis mellom de to partiene. Alle angripere og forsvarere flyttes på samme måte: En brikke kan flyttes til alle sider en eller flere ruter til ledig plass (på samme måte som tårnet i sjakk), men ikke diagonalt (på skrå). Det er ikke tillatt å hoppe over andre brikker. Bare kongen kan innta ruten i sentrum (kongens borg), men andre kan fritt hoppe over den om ønskelig. Heller ingen andre enn kongen kan innta hjørnerutene (de fire borgene kongen kan flykte til).
Live at Stockholm Concert Hall

Live at Stockholm Concert Hall er et konsertalbum utgitt av Ane Brun i 2009. Albumet inneholder også en DVD og hadde elleve uker på VG-lista og endte med andreplass. Albumet ble innspilt den 3. oktober 2008 i Stockholm.
Mangala

I joytishisk astrologi er Mangala (Devanagari: मंगल, Maṅgala) navnet for Mars, den røde planeten, og assosiativ til den norrøne æsen Tir som navngiver til tirsdag. Mars kalles også Angaraka ('en som er rød av farge') eller Bhauma ('sønn av Bhumi') i sanskrit. Han er krigsguden og lever i sølibat. Han betraktes som sønn av Prithvi eller Bhumi, gudinnen av jorden. Han er eier av stjernetegnene Væren og Skorpionen, og en lærer av okkult vitenskap (Ruchaka Mahapurusha Yoga).
Falkirk

Falkirk er en by i det sentrale Skottland. Byen hadde 32 890 innbyggere i år 2004, med totalt 93 070 innbyggere i hele byområdet, inklusiv de nærliggende tettstedene Carron, Grangemouth, Polmont og Stenhousemuir.
Fylkesvei 7702

Nasjonal turistvei

Sammen med delstrekninger av 82Fylkesvei 82 og Fv7698Fylkesvei 7698 har strekningen mellom Tofta og Nordmela fått status som nasjonal turistvei Andøya. Turistveien er 58 km lang.
Frem til 2019 hadde veien betegnelsen fylkesvei 976.
Kicking Against the Pricks

Kicking Against the Pricks er det tredje albumet av Nick Cave & the Bad Seeds, utgitt i 1986. Albumet består av en samling av sanger som først ble utgitt andre musikere. Tittelen refererer til et avsnitt i Bibelen (Apg. 26:14 – norsk: «stampe mot brodden»). Albumet markerte debuten til trommeslageren Thomas Wydler som utvidet gruppa til å bestå av Cave, Wydler, Mick Harvey, Blixa Bargeld og Barry Adamson.
Endel musikkbutikker i Storbritannia oppfattet ikke den bibelske referansen i tittelen, og nektet å selge albumet da de mente at «pricks» var en nedsettende betegnelse på mannlige kjønnsorganer.
Strykerne ble arrangert av Mick Harvey og ble framført av Berliner Kaffeehausmusik Ensemble.
Kisa

Kisa er et tettsted i Östergötlands län i Sverige. Det er Kinda kommunes administrasjonssenter. I 2010 hadde tettstedet 3 687 innbyggere.
Petters Group Worldwide

Petters Group Worldwide (PGW) var et amerikansk multikonsern som ble misbrukt i en av tidenes største pyramidespill av grunnleggeren Thomas J. Petters.
På det meste hadde PGW 3200 ansatte og kontrollerte 60 selskaper. I 2007 hadde selskapet en omsetning på 2,3 milliarder dollar.
I 2008 ble selskapets kontoret ransaket av FBI etter mistanke om at selskapets investeringsprogram var en Ponzi-svindel. Svindel for 2 milliarder dollar ble avdekket. Selskapet ble slått konkurs, og Petters ble i 2010 dømt til 50 år i fengsel etter å ha blitt funnet skyldig etter tiltalen om pyramidespill.